**Ministru kabineta noteikumu projekta** **“Grozījumi Ministru kabineta 2018. gada 27. marta noteikumos Nr.173 “Noteikumi par sociālās atstumtības riskam pakļauto iedzīvotāju grupām un sociālā uzņēmuma statusa piešķiršanas, reģistrēšanas un uzraudzības kārtību”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta Noteikumu projekts (turpmāk – Noteikumu projekts) izstrādāts atbilstoši informatīvajā ziņojumā “Par sociālo uzņēmumu darbību un attīstību” (turpmāk – Ziņojums) ietvertajiem priekšlikumiem un paredz papildināt sociālās atstumtības riskam pakļauto iedzīvotāju grupas ar jaunu mērķa grupu, paplašināt no citām valsts institūcijām saņemamo informācijas apjomu sociālā uzņēmuma statusa piešķiršanas un sociālā uzņēmuma darbības izvērtēšanai, kā arī precizēt sociālā uzņēmuma statusa piešķiršanas un uzraudzības kārtību.  Noteikumi stājas spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2020. gada 16. jūnija protokollēmumā (Nr.41 58.§ 3.1. apakšpunkts) dotais uzdevumu Labklājības ministrijai (turpmāk – LM) izstrādāt un noteiktā kārtībā iesniegt izskatīšanai Ministru kabinetā grozījumus Ministru kabineta 2018. gada 27. marta noteikumos Nr.173 “Noteikumi par sociālās atstumtības riskam pakļauto iedzīvotāju grupām un sociālā uzņēmuma statusa piešķiršanas, reģistrēšanas un uzraudzības kārtību” (turpmāk – MK noteikumi Nr.173), pārskatot sociālās atstumtības riskam pakļautās iedzīvotāju grupas un precizējot sociālā uzņēmuma statusa piešķiršanas un uzraudzības kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2020. gada 16. jūnija sēdē tika izskatīts LM sagatavotais Ziņojums, kas ir pirmais sociālās uzņēmējdarbības jomas izvērtējums kopš Sociālā uzņēmuma likuma (turpmāk – Likums) spēkā stāšanās 2018. gada 1. aprīlī. Ziņojumā ir apkopota informācija par sociālā uzņēmuma statusa piešķiršanu, sociālo uzņēmumu darbības jomām, Sociālo uzņēmumu komisijas darbību, Sociālo uzņēmumu reģistru, sociālo uzņēmumu darbības uzraudzību, labās prakses piemēriem, atbalstu sociālajiem uzņēmumiem laika posmā no 2018. gada 1. aprīļa līdz 2020. gada 1. aprīlim, kā arī sniegti priekšlikumi pilnveidojumiem sociālo uzņēmējdarbību regulējošos normatīvajos aktos, tai skaitā MK noteikumos Nr.173. Papildus nepieciešams veikt redakcionālus precizējumus.  **1. Sociālās atstumtības riskam pakļauto iedzīvotāju grupas.**  Likuma mērķis ir veicināt sabiedrības dzīves kvalitātes uzlabošanu un sekmēt sociālās atstumtības riskam pakļauto iedzīvotāju grupu (turpmāk – mērķa grupas) nodarbinātību.  2018. gadā, izvērtējot sociālekonomisko situāciju un tās ietekmi uz atsevišķām iedzīvotāju grupām, tika identificētas un MK noteikumos Nr.173 noteiktas 11 mērķa grupas:   * personas ar invaliditāti; * personas ar garīga rakstura traucējumiem; * personas, kurām noteikta atbilstība trūcīgas ģimenes (personas) statusam; * bezdarbnieki, kuriem ir apgādājamie, bezdarbnieki, kas vecāki par 54 gadiem, un ilgstošie bezdarbnieki; * etniskā minoritāte romi; * ieslodzītie vai personas, kuras atbrīvotas no ieslodzījuma vietas; * personas ar alkohola, narkotisko, psihotropo vai toksisko vielu, azartspēļu vai datorspēļu atkarības problēmām; * personas, kuru dzīvesvieta ir deklarēta naktspatversmē; * cilvēktirdzniecības upuri; * personas, kurām Latvijas Republikā ir piešķirts bēgļa, alternatīvais vai bezvalstnieka statuss; * bāreņi un bez vecāku gādības palikušie bērni vecumā no 15 gadiem, kā arī šai grupai atbilstošas pilngadīgas personas līdz 24 gadu vecuma sasniegšanai.   Saskaņā ar Ziņojumā apkopoto informāciju apmēram trešā daļa jeb 32% ir darba integrācijas sociālie uzņēmumi, kas nodarbina mērķa grupu personas. 2020. gada augusta sākumā darba integrācijas sociālajos uzņēmumos bija nodarbinātas 76 personas no septiņām MK noteikumos Nr. 173 iekļautajām mērķa grupām. Līdz šim darba integrācijas uzņēmumi nav nodarbinājuši personas no tādām mērķa grupām kā etniskā minoritāte romi, bēgļi, bezpajumtnieki, cilvēktirdzniecības upuri un personas ar atkarībām. Tomēr, neskatoties uz to, ka patlaban iepriekš minētās mērķa grupas personas sociālajos uzņēmumos netiek nodarbinātas, sociālajai uzņēmējdarbībai attīstoties un pieaugot sociālo uzņēmumu skaitam, saglabājas sociālajā uzņēmējdarbībā iesaistīto mērķa grupu nodarbināto pieauguma potenciāls.  Sociālajā jomā ir identificēta vēl viena iespējamā mērķa grupa, kurai nepieciešams īpašs darba integrācijas atbalsts – personas, kuru aprūpē ir ģimenes locekļi ar invaliditāti, kuriem ir nepieciešama īpaša aprūpe. Šādas personas lielāko daļu sava laika velta sava ģimenes locekļa aprūpei un to dzīve lielākoties ir pakārtota aprūpējamā vajadzībām un bieži ir ierobežotas iespējas iesaistīties izglītībā vai profesionālās pilnveides pasākumos, kas mazina to konkurētspēju un apgrūtina iekļaušanos darba tirgū. Tieši vistuvākie ģimenes locekļi (vecāki par bērniem – arī pēc bērna pilngadības sasniegšanas, laulātais par laulāto, māsas un brāļi viens par otru, kā arī mazbērni par vecvecākiem un otrādi) visbiežāk uzņemas aprūpes pienākumu un tieši viņiem būtu nepieciešams sniegt atbalstu, lai nodrošinātu iespēju būt nodarbinātiem un saņemt pienācīgu atalgojumu, socializēties un saglabāt stabilu savu emocionālo stāvokli, un līdzdarboties savas dzīves kvalitātes uzlabošanā.  Latvijā invaliditātes noteikšanai izmanto Pasaules veselības organizācijas starptautiskās funkcionēšanas, nespējas un veselības klasifikācijā iekļautās kategorijas. Tas nozīmē, ka tiek vērtētas arī cilvēka funkcionēšanas spējas, nevis tikai slimības diagnoze. Pilngadīgām personām invaliditāti nosaka grupās: I invaliditātes grupa – ļoti smaga invaliditāte – tiek noteikta cilvēkiem ar 80–100% darbspēju zaudējumu, II invaliditātes grupa – smaga invaliditāte – tiek noteikta cilvēkiem ar 60–79% darbspēju zaudējumu, attiecīgi III invaliditātes grupu nosaka cilvēkiem ar mēreni izteiktu invaliditāti, kuriem vērojams 25–59% darbspēju zaudējums. Tādējādi ne visas personas, kurām ir piešķirta invaliditāte, ir īpaši aprūpējamas, kas aprūpētājam liedz pilnībā iekļauties darbā tirgū. Par īpaši aprūpējamām tiek uzskatītas tās personas, kurām ir noteikta I grupas invaliditāte. Tomēr papildus personām, kurām noteikta I grupas invaliditāte, personas ar garīga rakstura traucējumiem, kurām noteikta II invaliditātes grupa, arī ir īpaši aprūpējamas, jo šo cilvēku veselības stāvoklis izraisa pietiekami daudz iepriekš neparedzamas situācijas, kurās to aprūpētājiem ir jāreaģē nekavējoties, pārtraucot uzsāktos darbus un aktivitātes. Personu ar garīga rakstura traucējumiem aprūpe ietekmē to aprūpētāju ikdienu, spēju pilnībā iekļauties darba tirgū un darba iespējas ir jāpielāgo aprūpējamā ikdienai.  Savukārt, bērniem ar invaliditāti līdz 18 gadu vecumam invaliditāti nosaka bez iedalījuma grupās, bet pēc 18 gadu sasniegšanas invaliditāte tiek noteikta no jauna, nosakot invaliditātes grupu.  Ņemot vērā iepriekš minēto, mērķa grupa jāsadala divās daļās, attiecīgi atsevišķi izdalot personas, kuras aprūpē bērnus ar invaliditāti līdz 18 gadu vecumam un personas, kuras aprūpē pilngadīgas personas ar invaliditāti, kurām nepieciešama īpaša aprūpe.  Tādējādi Noteikumu projekta 1.punkts paredz papildināt MK noteikumu Nr.173 2.punktu ar divām mērķa grupām:  - vecāki vai aizbildnis (aizbildnis var būt gan vecvecāks, gan pilngadīgais brālis/māsa/pusbrālis/pusmāsa/vai jebkura cita persona, ja tā ar bāriņtiesas lēmumu iecelta par bērna aizbildni), kas aprūpē bērnu ar invaliditāti (līdz 18 gadu vecumam);  - personas, kuras aprūpē bērnu pēc pilngadības sasniegšanas, mazbērnu, brāli, pusbrāli, māsu, pusmāsu, vecāku, vecvecāku vai laulāto, ja aprūpējamais ir persona, kurai noteikta I invaliditātes grupa vai persona ar garīga rakstura traucējumiem, kurai noteikta II invaliditātes grupa.  Lai gan dažādās dzīves situācijās vairākas personas aprūpē vienu ģimenes locekli ar invaliditāti, piem. trīs mazbēŗni vienu vecvecāku, kas būtiski neietekmē aprūpētāju spēju iesaistīties darba tirgū, tomēr ir jāmēģina izšķirt tieši to personu, kura velta lielāko savas dzīves daļu aprūpējot personu ar invaliditāti un kurai ir nepieciešams lielāks atbalsts. Tādējādi, ja sociālā uzņēmuma darbības izvērtēšanas procesa ietvaros tiks konstatēts, ka vienu aprūpējamo ir norādījušas vairākas personas, izņemot gadījumu, kad abi vecāki kā aprūpējamo būs norādījuši savu bērnu ar invaliditāti (līdz bērna 18 gadu vecuma sasniegšanai), tad kā mērķa grupas nodarbinātais tiks identificēta viena persona, bet pārējās personas klasificētas vienkārši kā uzņēmumā nodarbinātās personas.  **2) Sociālā uzņēmuma statusa piešķiršana.**  Likuma mērķis ir veicināt sabiedrības dzīves kvalitātes uzlabošanu un sekmēt sociālās atstumtības riskam pakļauto iedzīvotāju grupu jeb mērķa grupu nodarbinātību. Savukārt Likuma anotācijā paskaidrots, ka Likuma mērķis var izpausties: (1) sniedzot labumu noteiktām sabiedrības grupām (dzīves kvalitātes uzlabošana vai nodarbinātības veicināšana) un (2) veicot citas sabiedrībai nozīmīgas aktivitātes, kuras rada ilgstošu pozitīvu sociālo ietekmi. Turpat aprakstīti arī Sociālā uzņēmuma aktivitāšu veidu piemēri attiecībā uz sabiedrības grupām. No šīs Likuma normas un tās skaidrojuma izriet, ka sociālie uzņēmumi var sasniegt savus un Likuma mērķus trīs veidos:   * nodarbinot sociālās atstumtības riskam pakļautos iedzīvotājus (tiek noteiktas MK noteikumu ietvarā); * sniedzot labumu sabiedrības grupām, kuras ietekmē sabiedrībai būtiskas problēmas, uzlabojot to dzīves kvalitāti (turpmāk – sabiedrības grupas) (piemēram, sociālo, veselības aprūpes, izglītības pakalpojumu sniegšana, specializētu preču ražošana). Šādas sabiedrības grupas ir, piemēram, daudzbērnu ģimenes, nepilnās ģimenes, bērni, pensijas vecuma personas (īpaši vientuļie pensionāri), personas ar nepietiekošām, zemām vai darba tirgum neatbilstošām zināšanām un prasmēm, personas, kas slimo ar hroniskām slimībām. Jāatzīmē, ka vienlaikus sabiedrības grupas, kurām sociālie uzņēmumi piedāvā pakalpojumus un preces, var ietvert arī sociālās atstumtības riskam pakļauto personu mērķgrupas, piemēram, personas ar invaliditāti, romi, bijušie ieslodzītie u.c.; * veicot citas visai sabiedrībai kopumā nozīmīgas aktivitātes, kuras rada ilgstošu pozitīvu sociālo ietekmi, piem. iekļaujošas un pilsoniskas sabiedrības veidošana, atbalsts zinātnei, vides aizsardzībai un saglabāšanai, dzīvnieku aizsardzībai, kultūras daudzveidības nodrošināšana u.c.   Attiecīgi noteikumu projekts paredz paplašināt iesniegumā sociālā uzņēmuma statusa piešķiršanai (turpmāk – iesniegums) norādāmo informāciju atbilstoši sociālā mērķa sasniegšanas veidam (katram no trim sociālā mērķa sasniegšanas veidiem ir atšķirīgi sociālās ietekmes kritēriji un izmērāmie rādītāji) *(Noteikumu projekta 2. punkts)*:  1. ja uzņēmuma mērķis būs mērķa grupu nodarbinātība, turpmāk būs jāsniedz ne tikai informācija par mērķa grupu, bet arī papildu informācija par nodarbināšanas specifiku proti, iesniegumā aprakstot:   * kā pretendents uzrunās/sadarbosies ar mērķa grupas personām, * kāda ir līdzšinējā pieredze darbā ar mērķa grupām, * kā notiks mērķa grupas integrācija darbā (vai un kāds ir atbalsta personāls, vai un kāda ir mērķa grupas darba integrācijas programma), * kādus darbus darīs/amatus ieņems mērķa grupu pārstāvji un kā/vai notiks mērķa grupas pārstāvja apmācības/darba pieredzes veidošana, * kādi darba apjomi (noslodze) paredzēti, nodarbinot personas no mērķa grupas, * kā tiks aprēķināta darba samaksa.   2. Ja sociālais mērķis tiks sasniegts sniedzot labumu sabiedrības grupām, uzlabojot to dzīves kvalitāti, tad iesniegumā būs jānorāda šīs sabiedrības grupas, kā arī jāsniedz sociālās problēmas apraksts.  3. Tiem uzņēmumiem, kas plāno savu sociālo mērķi sasniegt, veicot citas visai sabiedrībai kopumā nozīmīgas aktivitātes, kuras rada ilgstošu pozitīvu sociālo ietekmi, jau iesniegumā kopā ar sociālo problēmu būs jānorāda izmērāmi rādītāji, ar kuriem mērīs savas darbības rezultātus, un šo rādītāju sasniedzamās vērtības kārtējā gadā (piemēram, ja uzņēmums nodarbojas ar pludmales uzkopšanu, šāds rādītājs varētu būt atkritumu daudzums pludmalē, atkritumu vienības uz 100m). Papildus būs jānorāda arī sabiedrībai nozīmīgās sociālās problēmas apraksts.  Iesniegumā norādāmās informācijas paplašināšanas mērķis ir iegūt vairāk informāciju par plānoto sociālo mērķi, uzņēmuma izpratni tā sasniegšanai, radīto sociālo ietekmi, jo sociālā uzņēmuma statusu var iegūt gan tikko dibināts uzņēmums, kas pat līdz pieteikuma iesniegšanai un izskatīšanai nav veicis nekādu saimniecisko darbību, gan uzņēmums, kas līdz šim nav nodarbojies ar sociālo uzņēmējdarbību, bet ir apņēmies tādu uzsākt. Šī informācija palīdzēs lēmuma par sociālā uzņēmuma statusa piešķiršanu pieņemšanas procesā. Atbilstoši iepriekš norādītajam tiks papildināta iesnieguma veidlapa.  Papildus tiek precizēts, ka iesniegumā norādāmie vismaz 2 uzdevumi ir kārtējam gadam, t.i. uzdevumi tiks īstenoti tajā gadā, kad tiek piešķirts sociālā uzņēmuma statuss, jo nākamajā gadā īstenojamie uzdevumi tiks norādīti sociālā uzņēmuma iepriekšējā gada darbības pārskatā (turpmāk – darbības pārskats).  Vienlaikus *Noteikumu projekta 3. punkts* paredz svītrot MK noteikumu 3.8. apakšpunktu, lai nedublētu informācijas sniegšanu par mērķa grupām.  Ņemot vērā, ka Noteikumu projekta 1. punkts paredz paplašināt mērķa grupu sarakstu, nepieciešams arī noteikt, ka gadījumā, ja plānots nodarbināt personas, kuru aprūpē ir bērni ar invaliditāti (tajā skaitā personas, kas ir vecākas par 18 gadiem), laulātais, vecāki, vecvecāki, brāļi, māsas, mazbērni ar invaliditāti, iesniegumā norādāma informācija par nodarbinātā radniecību vai atrašanos laulībā ar aprūpē esošo personu (*Noteikumu projekta 4. punkts).*  Savukārt, lai sociālā uzņēmuma uzraudzības procesā pārliecinātos par sociālā uzņēmumā nodarbinātās personas atbilstību mērķa grupai - personas, kuru aprūpē ir bērni līdz 18 gadiem ar invaliditāti, kā arī bērni, kuri ir vecāki par 18 gadiem, laulātais, vecāki, vecvecāki, brāļi, pusbrāļi, māsas, pusmāsas, mazbērni, kuriem ir noteikta I invaliditātes grupa vai II invaliditātes grupa un ir garīga rakstura traucējumi:  1) paplašināt no Pilsonības un migrācijas lietu pārvaldes (turpmāk – PMLP) saņemamo informācijas apjomu, nosakot tiesības LM saņemt un PMLP sniegt informāciju par radniecību vai laulību ar otru personu, vienlaikus precizējot jau pašlaik MK noteikumu Nr.173 6.1. apakšpunktā noteikto saņemamo informāciju (*Noteikumu projekta 5. punkts).* Pašlaik nepieciešamības gadījumā LM informācija no PMLP jāpieprasa rakstiski, nosūtot vēstuli. Kopš Likuma stāšanas spēkā nav bijusi nepieciešamība pieprasīt informācija PMLP. Lai paātrinātu nepieciešamo ziņu iegūšanu, vienlaikus atsakoties no rakstiskiem ziņu pieprasījumiem, Noteikumu projektā no 6.1.1. līdz 6.1.8. apakšpunktam iekļautais datu apjoms no Iedzīvotāju reģistra būtu iegūstams tiešsaistes datu pārraides režīmā, tai skaitā ziņas par laulību (ģimenes stāvoklis, laulātā vārds, uzvārds, personas kods, statuss Iedzīvotāju reģistrā, miršanas datums). Savukārt atbilstoši Iedzīvotāju reģistra likuma 10.pantā noteiktajam Iedzīvotāju reģistrā par personu nav iekļautas ziņas par brāļiem, māsām, vecvecākiem un mazbērniem, bet šādas ziņas (Noteikumu projekta 6.1.8. apakšpunkts) ir iegūstamas, apstrādājot sociālā uzņēmumā nodarbinātās personas vecāka datus (ja nepieciešams apzināt personas vecvecāku, brāli, pusbrāli, māsu, pusmāsu) vai bērna datus (ja nepieciešams apzināt personas mazbērnu). Attiecīgi arī ziņas par radniecību ar otru personu - bērns, mazbērns, vecāks, brālis, pusbrālis, māsa, pusmāsa, vecvecāks (vārds, uzvārds, personas kods, statuss Iedzīvotāju reģistrā, miršanas datums) būtu iespējams iegūt tiešsaistes datu pārraides režīmā.  2) Vienlaikus nepieciešams arī noteikt LM tiesības saņemt un Veselības un darbspēju ekspertīzes ārstu valsts komisijai pienākumu sniegt ziņas par personai noteikto invaliditātes grupu un funkcionālo traucējumu veidu (*Noteikumu projekta 6. punkts*).    Algotu darbinieku nodarbināšana Likumā ir noteiktā kā viena no prasībām sociālā uzņēmuma statusa piešķiršanai, kas turklāt ir arī jāizpilda visu sociālā uzņēmuma darbības laiku. Šādas prasības noteikšanas Likumā mērķis bija gūt pārliecību, ka uzņēmums tiešām darbojas. Lai pārliecinātos par šīs prasības izpildi, LM saskaņā ar MK noteikumos Nr. 173 noteikto ir tiesības no Valsts ieņēmumu dienesta (turpmāk - VID) saņemt informāciju par uzņēmuma reģistrētajiem darba ņēmējiem (darba ņēmēju skaits, darba ņēmēju statusa iegūšanas un zaudēšanas datums, darba ņēmēju apgādājamie). Ministrijas rīcībā ir informācija, ka vairākos gadījumos uzņēmumi ir reģistrējuši VID savus darbiniekus, formāli izpildot Likumā noteikto prasību, bet darbiniekiem netiek izmaksāta atlīdzība, jo nodarbinātais attiecīgajā mēnesī nav nostrādājis nevienu darba stundu. Likuma anotācijā cita starpā attiecībā uz algotu darbinieku nodarbināšanas prasības izpildi ir norādīts, ka algotu darbinieku esamība ir būtisks faktors un kritērijs statusa piešķiršanā un nodarbinātajiem ir jāsaņem atalgojums, kas atbilst to kvalifikācijai un prasmēm, situācijai darba tirgū un uzņēmums nerada sociāli neaizsargātus darbiniekus. Tādējādi sociālā uzņēmuma statusa piešķiršanas un sociālā uzņēmuma darbības izvērtēšanas procesā, lai sasniegtu Likumā noteiktās prasības mērķi, ir nepieciešams pārliecināties, ka uzņēmums izmanto algotu darbaspēku ar atbilstošu samaksu. Ņemot vērā minēto, tiek paplašināts no VID saņemamās informācijas apjoms, nosakot LM tiesības saņemt un VID pienākumu sniegt ziņas par darba ņēmējiem aprēķināto atalgojumu (*Noteikumu projekta 7. punkts.).*  Ņemot vērā, ka Likumā noteiktā prasība attiecībā uz algotu darbinieku nodarbināšanu ir jānodrošina visu sociālā uzņēmuma darbības laiku, vienlaikus tiek arī papildināts MK noteikumu Nr. 173 21.3. apakšpunkts, nosakot, ka sociālā uzņēmuma darbības ikgadējā izvērtēšanas procesā izmanto arī informāciju par sociālajā uzņēmumā nodarbinātajiem aprēķināto atalgojumu (*Noteikumu projekta 17. punkts.).*  **3. Sociālo uzņēmumu reģistrs.**  Tā kā turpmāk iesniegumā tiks norādīts sociālā mērķa sasniegšanas veids (mērķa grupu nodarbinātība, dzīves kvalitātes uzlabošana sabiedrības grupām, citas visai sabiedrībai nozīmīgas aktivitātes) vienlaikus tiek paplašināta Sociālo uzņēmumu reģistrā iekļaujamā informācija, ietverot arī informāciju par sociālā mērķa sasniegšanas veidu (*Noteikumu projekta 8. punkts.).*  **4. Sociālā uzņēmuma uzraudzība.**  Lai uzraudzītu sociālā uzņēmuma darbību saskaņā ar izvirzīto sociālo mērķi un atbilstību Likumā noteiktajām prasībām, Likumā ir noteikts pienākums sociālajiem uzņēmumiem katru gadu līdz 1. maijam iesniegt LM darbības pārskatu.  Izvērtējot darbības pārskatus, tiek pārbaudīta uzņēmuma atbilstība Likumā noteiktajiem nosacījumiem, sociālā uzņēmumu pārskata gadam izvirzīto uzdevumu izpilde un darbības rādītāju izpilde.  Par 2018. gadu LM saņēma darbības pārskatus no 27 sociālajiem uzņēmumiem, kuriem uz 2019. gada 1. janvāri bija piešķirts sociālā uzņēmuma statuss. 2020. gadā saistībā ar COVID-19 izsludināto ārkārtējo situāciju darbības pārskatu iesniegšanas termiņš tika pagarināts līdz 31. jūlijam un tie ir izskatīšanas stadijā. Kopumā līdz augusta beigām par 2019. gadu ir iesniegti 65 darbības pārskati. Lai gan Ziņojumā analizēti tikai 2018. gada darbības pārskati, tomēr jau ir identificētas vairākas problēmas sociālo uzņēmumu uzraudzības procesā, kuru risinājumi iekļauti Noteikumu projektā.  Darbības pārskatā norādāmā informācija:  Ņemot vērā, ka MK noteikumu Nr.173 22. punktā darba integrācijas sociālo uzņēmumu izvērtēšanai ir noteikts, ka mērķa grupas nodarbinātības rādītājs darbības pārskata periodā ir vismaz 50 % no visiem nodarbinātajiem, darbības pārskatā ir nepieciešams iekļaut informāciju par kopējo nodarbināto, tai skaitā mērķa grupu personu, skaitu pārskata gada laikā (vidējais nodarbināto skaits tiek aprēķināts atbilstoši Gada pārskatu un konsolidēto gada pārskatu likuma 7. panta ceturtās daļas noteikumiem, saskaitot sabiedrībā strādājošos darbiniekus pārskata gada katra mēneša pēdējā datumā un summu dalot ar mēnešu skaitu pārskata gadā). Šādas informācijas iekļaušana darbības pārskatā ir nepieciešama, lai par mērķa grupas nodarbināto īpatsvaru (aprēķina rezultātu) varētu pārliecināties gan darbības pārskata sagatavotājs – sociālais uzņēmums, gan LM sociālā uzņēmuma uzraudzības procesā. Attiecīgi *Noteikumu projekta 9. punkts* paredz papildināt darbības pārskatā norādāmo informāciju par nodarbināto, tai skaitā mērķa grupu personu, skaitu pārskata gada laikā.  Saskaņā ar Noteikumu projektu tiem uzņēmumiem, kas plāno savu sociālo mērķi sasniegt, veicot citas visai sabiedrībai kopumā nozīmīgas aktivitātes, kuras rada ilgstošu pozitīvu sociālo ietekmi, tiek noteikts pienākums iesniegumā kopā ar sociālo problēmu norādīt izmērāmus rādītājus, ar kuriem mērīs savas darbības rezultātus, un šo rādītāju sasniedzamās vērtības kārtējā gadā (*Noteikumu projekta 2. punkts*), attiecīgi darbības pārskatā šiem uzņēmumiem pie sasniedzamo mērķu rādītājiem būs jāsniedz informācija par iesniegumā norādīto darbības rādītāju izpildi pārskata gadā un izpildes skaidrojums attiecībā uz radīto sociālo ietekmi (*Noteikumu projekta 11. punkts.).* Tā kā šiem uzņēmumiem nav iespējams noteikt darbības rādītājus, kas katru gadu tiktu izvērtēti sociālo uzņēmumu uzraudzības procesā, tad, veicot šo sociālo uzņēmumu uzraudzību, par pirmo darbības gadu tiks vērtēti iesniegumā norādītie rādītāji, ar kuriem sociālais uzņēmums mērīs savas darbības rezultātus, un šo rādītāju sasniegtās vērtības. Savukārt, attiecībā uz katru nākamo gadu, šiem uzņēmumiem katru gadu darbības pārskatā būs jānorāda rādītāji, ar kuriem sociālais uzņēmums mērīs savas darbības rezultātus, un šo rādītāju sasniedzamās vērtības kārtējā gadā, kā arī sabiedrībai nozīmīgas sociālās problēmas apraksts. Tādējādi *Noteikumu projekta 16. punkts* paredz papildināt darbības pārskatā norādāmo informāciju par sociālā uzņēmuma plānoto darbību nākamajā kalendāra gadā.  Darbības pārskatā ir iekļaujama informācija par sociālā uzņēmuma neto apgrozījumu sociālās uzņēmējdarbības jomā un sociālajai darbībai novirzīto līdzekļu apmēru. Ņemot vērā Likuma 9. panta ceturtajā daļā noteikto ierobežojumu, ka sociālā uzņēmuma mantu un finanšu līdzekļus atļauts izmantot tikai statūtos norādītajiem mērķiem un Likuma anotācijā minēto skaidrojumu, ka sociālā uzņēmuma mērķis (pilnībā, nevis tikai kādā daļā) ir vērsts uz sabiedriskā labuma radīšanu jeb sabiedrībai nozīmīgu problēmu risināšanu ar biznesa metodēm, sociālā uzņēmuma darbībai kopumā jābūt vērstai uz labvēlīgu sociālo ietekmi radošu saimniecisko darbību un attiecīgi sociālajam uzņēmumam nav atļauta otra ar sociālo uzņēmējdarbību nesaistīta neatkarīga darbības joma. Tādējādi sociālajiem uzņēmumiem nav iespējams norādīt neto apgrozījuma daļu sociālās uzņēmējdarbības jomā un sociālajai darbībai novirzīto līdzekļu apmēru. Ņemot vērā minēto, *Noteikumu projekta 12. punkts* paredz svītrot MK noteikumu Nr. 173 19.3.2. apakšpunktu un *Noteikumu projekta* *14. punkts* svītrot MK noteikumu Nr. 173 19.3.6. apakšpunktu.  Pašreiz darbības pārskatā ir iekļaujama informācija par apgrozījumu no biznesa projektā plānotā jaunā produkta, ja sociālajam uzņēmumam ir piešķirts finanšu atbalsts pasākuma ietvaros. Šādu informāciju bieži nav iespējams sniegt, jo biznesa projekta īstenošanas rezultātā netiek prasīts radīt jaunu produktu vai pakalpojumu. Tā vietā uzņēmums var attīstīt jau esošos pakalpojumus vai uzlabot darba vidi un apstākļus nodarbinātajiem. Līdz ar to, lai būtu iespējams novērtēt dažāda veida biznesa projektu rezultātus, būtu norādāms neto apgrozījuma pieaugums pret iepriekšējo gadu, ja sociālais uzņēmums ir īstenojis biznesa projektu no pasākuma ietvaros piešķirtā finansējuma. Nepieciešamības gadījumā uzņēmums var sniegt papildu skaidrojumu par sasniegto rezultātu. (*Noteikumu projekta 13. punkts.)*  Darbības pārskatā tiek sniegta arī informācija, vai sociālais uzņēmums ir izmantojis Likumā noteiktās tiesības neietvert atsevišķus izdevumus ar uzņēmuma ienākuma nodokli apliekamajā bāzē. Tomēr darbības pārskatā netiek iekļautas sīkākas ziņas par izmantotajiem uzņēmumu ienākuma nodokļa atvieglojumiem.  Uzņēmumu ienākuma nodokļa likuma 8. panta trīspadsmitā daļa paredz iespēju kapitālsabiedrībām, kurām piešķirts sociālā uzņēmuma statuss, nepiemērot uzņēmumu ienākuma nodokli atsevišķiem izdevumu veidiem, ja normatīvais akts, kas nosaka sociālās uzņēmējdarbības regulējumu, paredz īpašus nosacījumus attiecībā uz šiem izdevumiem. Savukārt, minētā panta trīspadsmitā daļa dod iespēju minētajam uzņēmumam neievērot Uzņēmumu ienākuma nodokļa likuma 12. pantā noteiktos ierobežojumus veiktajiem ziedojumiem, ja ziedojuma saņēmējs līdz pārskata gada beigām ziedotājam ir sniedzis informāciju par ziedojuma izlietojumu labdarības pasākumiem, kuru nodrošināšanai kapitālsabiedrībai ir piešķirts sociālā uzņēmuma statuss.  Tādējādi LM rīcībā nav pietiekami detalizētas informācijas, lai izvērtētu Likumā paredzētā atbalsta instrumenta (uzņēmumu ienākuma nodokļa atvieglojumi) izmantošanu un to ietekmi uz sociālo uzņēmumu darbību.  Lai turpmāk iegūtu detalizētu informāciju par uzņēmumu ienākuma nodokļa atvieglojumu izmantošanu un novērstu riskus saistībā ar nepamatotu uzņēmumu ienākuma nodokļa atvieglojumu izmantošanu, *Noteikumu projekta 15. punkts* paredz paplašināt darbības pārskatā iekļaujamo informāciju - sākot no 2021. gada (darbības pārskats par 2020. gadu) sociālajiem uzņēmumiem būs pienākums sniegt LM informāciju par izmantotajiem uzņēmumu ienākuma nodokļa likuma atvieglojumiem detālākā uzskaitījumā.  Attiecībā uz darbības pārskatā iekļaujamās informācijas paplašināšanu Noteikumu projektā iekļauto izmaiņu ietekme uz sociālo uzņēmumu pienākumiem nav vērtējama kā būtiska, jo saskaņā ar Likumu, darbības pārskati par 2020. gadu ir jāiesniedz LM līdz 2021. gada 1.maijam un nav nepieciešams noteikt pārejas periodu šiem nosacijumiem.  Sociālā uzņēmuma darbības izvērtēšanai noteiktie darbības rādītāji:  Pašlaik sociālā uzņēmuma ikgadējās darbības izvērtēšanai MK noteikumos Nr. 173 ir noteikti pārskata periodā (kalendārais gads) izpildāmie darbības rādītāji, kas ir iedalīti divās grupās - darba integrācijas uzņēmumiem (mērķa grupas nodarbinātība) un uzņēmumiem, kas sniegs atbalstu mērķa grupai (pakalpojumi, pasākumi, nodrošinājums utml.), kā arī ir noteikts viens kopīgs izpildāmais darbības rādītājs.  Uzņēmumiem, kas iegūst sociālā uzņēmuma statusu un plāno nodarbināt mērķa grupu pārstāvjus (darba integrācijas uzņēmumi), pirmajā darbības gadā ir problemātiski izpildīt MK noteikumu Nr. 173 22.1.1. apakšpunkta prasību, ka mērķa grupas nodarbinātības rādītājs darbības pārskata periodā ir 50% no visiem nodarbinātajiem. Ņemot vērā, ka vidējā mērķa grupu darbinieku skaita aprēķinā tiek ņemts vērā viss pārskata periods, uzņēmumam, lai izpildītu nodarbinātības rādītāju, praktiski jau nākamajā mēnesī pēc statusa iegūšanas jāpieņem darbā visi mērķa grupas darbinieki. Piemēram, uzņēmumam, kas pirms sociālā uzņēmuma statusa iegūšanas nodarbināja 2 mērķa grupas pārstāvjus un 8 pie mērķa grupām nepiederošus darbiniekus, jau nākamajā mēnesī jāpieņem darbā 6 mērķa grupu darbinieki, lai nodrošinātu 50% proporciju – 8 mērķa grupas darbinieki pret 16 kopā nodarbinātajiem. Vēl grūtāk šo prasību ir izpildīt uzņēmumam, kurš sociālā uzņēmuma statusa iegūšanas brīdī vispār nenodarbina mērķa grupu darbiniekus. Sarunās ar sociālajiem uzņēmējiem vairākkārt ir izskanējis viedoklis, ka uzņēmumiem nav iespējams kļūt par darba integrācijas sociālajiem uzņēmumiem tieši dēļ noteiktā nodarbinātības rādītāja, tāpēc sociālie uzņēmumi biežāk izvēlas sasniegt savus sociālos mērķus, sniedzot pakalpojumus sabiedrības grupām, nevis nodarbinot mērķa grupas. Ņemot vērā minēto, mērķa grupas nodarbinātības rādītāja (50% no visiem nodarbinātajiem) aprēķinam būtu nepieciešams piemērot pārejas periodu, proti, mērķa grupas nodarbinātības rādītāju aprēķināt, sākot ar septīto mēnesi no sociālā uzņēmuma statusa iegūšanas. Tādējādi darba integrācijas uzņēmumiem tiks doti 6 mēneši mērķa grupu darbinieku atlasei un pieņemšanai darbā un, nepieciešamības gadījumā, uzņēmuma nostiprināšanai un jaunu darba vietu izveidošanai ar Altum sniegtā finanšu atbalsta palīdzību, piem. ja sociālā uzņēmuma statuss tiks piešķirts janvārī, tad, neatkarīgi no sociālā uzņēmuma statusa piešķiršanas datuma, nodarbinātības rādītājs būs jāaprēķina no 1.jūlija. *Noteikumu projekta 18. punkts* paredz attiecīgi precizēt MK noteikumu Nr. 173 22.1.1. apakšpunktu.  Ņemot vērā, ka sociālais uzņēmums savu mērķi var sasniegt arī sniedzot labumu tām sabiedrības grupām, kuras ietekmē sabiedrībai būtiskas problēmas, bet kas nav definētas MK noteikumos Nr. 173 kā mērķa grupas (piem. daudzbērnu māmiņas vai jaunās māmiņas), uzlabojot to dzīves kvalitāti (sniedzot pakalpojumus vai saražojot preces), tad šiem sociālajiem uzņēmumiem pašreiz ir jāizpilda tikai viens darbības izvērtēšanai noteiktais darbības rādītājs – ir izpildīti vismaz 50% no iesniegumā vai darbības pārskatā norādītajiem sociālā mērķa sasniegšanai izvirzītajiem uzdevumiem, lai gan pēc būtības tie neatšķiras no tiem uzņēmumiem, kuri sniedz pakalpojumus vai ražojot preces mērķa grupām un kuriem darbības izvērtēšanai ir noteikts speciāls darbības rādītājs.  Tādējādi nepieciešams precizēt pašreiz MK noteikumu Nr. 173 22.2. apakšpunktā noteikto darbības rādītāju, kas nosaka, ka attiecībā uz sociālajiem uzņēmumiem, kuru sociālais mērķis ir pakalpojumu sniegšana, ne mazāk kā 30 % no visiem sniegtajiem pakalpojumiem ir sniegti mērķa grupai, attiecinot to uz visiem sociālajiem uzņēmumiem, kuri savu sociālo mērķi sasniedz, sniedzot labumu sabiedrības grupām, kuras ietekmē sociālas problēmas, uzlabojot to dzīves kvalitāti (sniedzot pakalpojumus vai saražojot preces). (*Noteikumu projekta 19. punkts.)* Vienlaikus ir nepieciešams arī precizēt darbības pārskatā norādāmā informācija, nosakot, ka ir jānorāda ne tikai mērķa grupu personu skaits, kuras pārskata periodā izmantoja uzņēmuma saimnieciskās darbības rezultātu (piemēram, pakalpojumu, produktu) (MK noteikumu Nr. 173 19.2.4. apakšpunkts), bet gan jānorāda sabiedrības grupas personu skaits, kuras pārskata periodā izmantoja saimnieciskās darbības rezultātu. (*Noteikumu projekta 10. punkts.)*  Atbilstoši MK noteikumu Nr. 173 27.punktam, ja sociālais uzņēmums, sākot ar nākamo gadu pēc sociālā uzņēmuma statusa piešķiršanas, iesniedz ministrijā iesniegumu par sociālā uzņēmuma statusa atcelšanu, bet darbības pārskats nav iesniegts, sociālais uzņēmums vienlaikus ar minēto iesniegumu sniedz informāciju par iesniegumā norādītajiem sasniedzamo mērķu izpildes rādītājiem un finanšu informāciju par iepriekšējo gadu. Taču praksē ir konstatēti gadījumi, kad sociālie uzņēmumi ir iesnieguši ministrijā iesniegumu par sociālā uzņēmuma statusa atcelšanu, bet nemaz neuzsāka savu saimniecisko darbību un attiecīgi neizmantoja sociālajiem uzņēmumiem paredzēto atbalstu. Visbiežāk tie ir jaundibināti uzņēmumi, kuri nav iesnieguši arī VID gada pārskatu vai saskaņā ar normatīviem aktiem nav bijis jāsniedz VID gada pārskats. Attiecīgi šie uzņēmumi arī nav izpildījuši iesniegumā izvirzītos uzdevumus. Ņemot vērā minēto *Noteikumu projekta 20. punkts* paredz papildināt MK noteikumu Nr. 173 27.punktu ar nosacījumu, ka informāciju par iesniegumā norādītajiem sasniedzamo mērķu izpildes rādītājiem un finanšu informāciju par iepriekšējo gadu iepriekšējo gadu var nesniegt, ja sociālais uzņēmums nav izmantojis Likumā noteikto atbalstu. Attiecīgi šajā gadījumā sociālā uzņēmuma statuss arī ir atceļams. |
| 3. | Projekta izstrādē iesaistītās institūcijas un publiskas personas kapitālsabiedrības | Labklājības ministrija |
| 4. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | - Sabiedrības ar ierobežotu atbildību, kuras vēlas iegūt sociālā uzņēmuma statusu;  - Sociālie uzņēmumi;  - vecāki vai aizbildnis, kuri aprūpē bērnu ar invaliditāti;  - personas, kuras aprūpē bērnu pēc pilngadības sasniegšanas, mazbērnu, brāli, pusbrāli, māsu, pusmāsu, vecāku, vecvecāku vai laulāto, ja aprūpējamais ir persona, kurai noteikta I invaliditātes grupa vai persona ar garīga rakstura traucējumiem, kurai noteikta II invaliditātes grupa. |
| 2. | Tiesiskā regulējuma ietekme uz tautsaimniecību un administratīvo slogu | Projekts nerada tiešu ietekmi uz administratīvā sloga palielinājumu vai samazinājumu. |
| 3. | Administratīvo izmaksu monetārs novērtējums | Tiesiskajā regulējumā ietvertās administratīvās izmaksas mērķgrupai nepārsniedz 2 000 *euro* gadā un neietekmē institūciju administratīvās izmaksas. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par likumprojektu un dotu iespēju izteikt viedokli, likumprojekts atbilstoši Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā” pirms tā iesniegšanas izsludināšanai Valsts sekretāru sanāksmē 2020. gada 5.augustā tika ievietots Labklājības ministrijas tīmekļa vietnē. |
| 2. | Sabiedrības līdzdalība projekta izstrādē | 2020.gada 7. augustā tika saņemts priekšlikums no biedrības “Latvijas Bērniem ar Kustību Traucējumiem” papildināt sociālās atstumtības riskam pakļauto iedzīvotāju grupas ar jaunu mērķa grupu - ģimenes locekļiem (vai vismaz 1. ģimenes loceklim), kas aprūpē ģimenes locekli ar invaliditāti (kam piešķirta īpašā kopšana). |
| 3. | Sabiedrības līdzdalības rezultāti | Priekšlikums tika izvērtēts, precizēts un iekļauts Noteikumu projektā kā 1.punkts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Labklājības ministrija, Iekšlietu ministrija, Veselības un darbspēju ekspertīzes ārstu valsts komisija, Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz institūciju funkciju paplašināšanu vai sašaurināšanu, kā arī neietekmē pieejamos cilvēkresursus. |
| 3. | Cita informācija | Nav. |

Labklājības ministre R.Petraviča

Gaiķe, 67021572

[anete.gaike@lm.gov.lv](mailto:anete.gaike@lm.gov.lv)